Pongola-trokdrywer vra nie borgtog(Foto: @TrafficRTMC/Twitter) Die bestuurder van die vragmotor wat onlangs by die noodlottige trompop botsing naby Pongola in KwaZulu-Natal betrokke was, bly vir eers agter tralies. Die 28-jarige Sibusiso Siyaya het Maandag vir die tweede keer in die landdroshof in Pongola verskyn, waar hy na verwagting vandag aansoek om borgtog sou doen. Siyaya het egter dié aansoek laat vaar. Die saak is nou tot 25 Oktober uitgestel vir verdere ondersoek, sê Natasha Ramkisson-Kara, woordvoerder van die Nasionale Vervolgingsgesag. Siyaya staan tereg op 20 aanklagte van strafbare manslag nadat hy twee weke gelede agter die stuur van ’n vragmotor vir ongeveer 1,2 km teen aankomende verkeer gery het voordat die vragmotor ’n bakkie reg van voor op die N2 tussen Pongola en Piet Retief getref het. Dié trompop botsing het die lewens van 20 mense, van wie die meerderheid skoolleerders, geëis. Maroela Media het vroeër berig ’n ondersoek het onthul dat Siyaya “op ŉ gevaarlike en onwettige wyse” verskeie voertuie vir meer as ’n kilometer ver verbygesteek het, ten spyte van sperstrepe. Die ongeluk word aan ’n bestuurdersfout toegeskryf.